เซอร์ไพรส์เอง
การแถลงผลการประชุมของคณะกรรมการนโยบายการเงิน (กนง.) วันก่อน เมธี สุภาพงษ์ ช่วยผู้ว่าการสายนโยบายการเงิน ในฐานะเลขานุการ กนง. ลงมาแถลงผลการประชุมแบบด่วนจี๋ ไปรษณีย์จ๋ามาก เพราะทันทีที่มาถึงห้องแถลง ท่านผู้ช่วยฯ ก็ไม่พูดพร่ำทำเพลง คว้าไมค์ได้ก็ให้ข่าวทันทีว่า
16 มี.ค. 2558

การแถลงผลการประชุมของคณะกรรมการนโยบายการเงิน (กนง.) วันก่อน เมธี สุภาพงษ์ ช่วยผู้ว่าการสายนโยบายการเงิน ในฐานะเลขานุการ กนง. ลงมาแถลงผลการประชุมแบบด่วนจี๋ ไปรษณีย์จ๋ามาก เพราะทันทีที่มาถึงห้องแถลง ท่านผู้ช่วยฯ ก็ไม่พูดพร่ำทำเพลง คว้าไมค์ได้ก็ให้ข่าวทันทีว่า
“กนง.มีมติ 4 ต่อ 3 เสียง ให้ปรับลดดอกเบี้ยนโยบายลง 0.25% จาก 2% เหลือ 1.75%” เลยทีเดียว
คิดดูคุณเอ๋ย ท่านผู้ช่วยฯ รีบเสียจนไม่แม้แต่จะทักทายสวัสดียามบ่ายกับกองทัพสื่อที่มาทำข่าวอย่างเคย
เอ...หรือว่าท่านผู้ช่วยฯ เมธี จะเซอร์ไพรส์กับผลการตัดสินเรื่องดอกเบี้ยเสียเอง
ก็แหม ที่ประชุม กนง.ไม่มีการลดดอกเบี้ยมานานเกือบปี ทำให้ชินกับการแถลงว่า “กนง.มีมติคงดอกเบี้ยไว้ที่ 2%” ตั้งแต่การประชุมเดือน มี.ค. 2557 
ครั้นมาถึงรอบนี้ที่ กนง.มีมติให้ลดดอกเบี้ย 0.25% ท่านผู้ช่วยฯ เมธี คงเซอร์ไพรส์มาก แถมต้องกุมสติให้มั่น เพื่อไม่พลาดพลั้งไปแถลงว่า “กนง.มีมติคงดอกเบี้ย” อย่างเคยๆ 
ส่วนคราวต่อไปต้องท่องคำว่า ลดดอกเบี้ย ลดดอกเบี้ย ลดดอกเบี้ย ให้แม่นเพื่อมาแถลงข่าวอีกมั้ย
ต้องติดตามตาไม่กะพริบเจ้าค่ะ